open-index/open-wikipedia-markdown huggingface dataset:
Demang Loetan Datoek Rangkajo Maharadjo

**Demang Loetan Datoek Rangkajo Maharadjo** adolah politisi Volksraad (Dewan Rakyat) dari Batu Palano, Sungai Pua, Agam, Sumatera Barat nan lahia pado tanggal 25 Agustus 1884 dan wafaiknyo taun 1941. Baliau marupokan politisi Volksraad nan sabalunnyo indak mandapek pandidikan formal, tatapi karano kasungguahannyo mancari ilmu jo pamikiran nan maju mambuek Demang Loetan manjadi salah ciek anggota dalam posisi pantiang pado maso itu, iyolah anggota Volksraad walaupun pado mulonyo "urang minang" indak namuah mangakui baliau manjadi wakia minangkabau untuak manjadi anggota Volksraaad.

## Loetan Mudo

Loetan mudo punyo parinsip hiduik Alam Takambang Jadi Guru, sahinggo baliau mancari guru samapai basobok surang bule nan bakarajo di tangsi tentara di Bukiktinggi karano tasabuik kalau di daerah Batu Palano wakatu tu, alun ado sakolah desa, apolai akses ka sakolah barat. Dari bule ko, Loetan mudo baraja tulih-baco bahaso Balando jo ilmu pengetahuan lainnyo dan sabagai imbalan, Loetan harus maagiah babarapo boto minuman kareh satiok minggunyo.

## Karier
Pado tanggal 21 Mei 1908, Loetan manjadi kerani perusahaan kareta api SS Koto Baru, sabagai Tahap patamo nan dilalui Loetan sasudah baliau baraja ka bule tu. Di sinan, baliau bagaji f 20- (20 Gulden).

Sataun kamudian, tapeknyo pado tanggal 24 Desember 1909, Loetan manjadi Panghulu Kapalo di Batu Palano manggantian Makkah Datuk Rangkajo Mahardjo, Panghulu Kapalo sabalumnyo nan bapulang ka Rahmatullah.

Sarangkek jo dibueknyo layanan kasejaheraan otonom di Hindia Balando nan dikana sabagai “Sistem Kredit Rakyat” taun 1912, Loetan manjadi mantri Kredit Bumiputera di Fort De Kock, siap tu duo taun kamudian baliau batugas di tigo tampek manjadi; Demang di Saruaso, Demang di Maninjau, Asisten Demang Canduang IV angkat. Taruih sampai taun 1921 manjadi Demang di daerah lain.

Karano kapandaian Loetan dalam bahaso Balando mambuek Loetan dipiliah masuak Bestuur School untuak dapek mandapek pangatahuan sahubuangan jo pangkeknyo nan alah manjadi demang, babaka surek tugeh dari Residen Sumatera's West Kurst baliau pai ka Batavia untuak mangikuti Bestuurschool tu. Puncaknyo, Pado 29 Juni 1924 Demang Loetan manjadi wakia Minangkabau di Volksraad pariode nan katigo satalah sebelumnyo manang dalam pamiliahan anggota Volksraad tu. Baliau mangumpuaan labiah dari 70 suaro (dari 900 suaro pamiliah) mangalahan suaro calon kasanangan “urang minang” Abdoel Moeis nan hanyo dapek 47 suaro, kamanangan Demang Loetan ko didukuang suaro PEB. Hal iko nan mambuek kabarangkekkan Demang Loetan indak bamandat dari Minangkabau karano baliau indak disatujui sabagian urang minang karano dianggap baliau indak cocok mawakili minangkabau karano nan mamiliah inyo bukan urang minang malainkan urang partai.

## Catatan Kaki

## Referensi
Babilonia

**Babilonia** (1696 – 1654 SM) atau **Babel** dinamokan sasuai jo ibukotanyo, Babilon, adolah nagara kuno nan talatak di selatan Mesopotamia (kini Irak), di wilayah Sumeria jo Akkadia. Babel partamo disabuik dalam sabuah tablet dari maso pamarintahan Sargon dari Akkadia, dari abaik ka-23 SM.

Babilonia bakambang manjadi sabuah karajaan gadang pado maso Hammurabi (1696 - 1654 sabalun Masehi), nan area kakuasoannyo maliputi daerah karajaan Akkadia pado maso sabalunnyo.

Salapeh batagaknyo Kakaisaran Neo-Babilonia, di bawah kakuasoan dinasti Kasdim atau dinasti ka-11, nan bamulo dari revolusi Nabopolassar pado taun 626 SM hinggo invasi Koresh Agung, jo panguaso tanamo di antaronyo adolah Nebukadnezar II. Babilonia kudian dikalahan dek Koresh Agung, rajo Media jo Persia pado taun 539 SM.
Kaba Rancak di Labuah

Kaba rancak di labuah adolah kaba nan mancaritoan kahidupan saorang mande nan mampunyoi anak laki-laki nan tabieknyo indak elok, inyo rancak di lua tapi di rumah inyo indak sasuai jo lagaknyo. Wakatu ketek rancak di labuah banamo si Buyuang Geleng dek karano alah gadang mangko si buyuang geleng paralu kironyo di agieh gala, dek mancaliek garenah jo kalakuannyo mangko mande mamiliah gala untuk si buyuang geleng manjadi rancak di labuah. Rancak di labuah nan indak talok di kecek jo tagahan hiduik bakasuko hati satiok di ajaan mande inyo berang malawan, sahinggo abiah caro mande Siti Juhari maajanyo kasudahannyo urang nan banyak tibo ka rumah pai mamintak utang kok sawah lah abiah nyo gadaian. Singkek carito ddek lah banyak bana manyusahan mandeh akhienyo rancak di labuah barubah nan dulu karajonyo mabehan lagak kini inyo alah tantu jo sumbayang sarato mauruihan adaik jo kaum nyo, sahinggo rancak di labuah baraliah gala manjadi Sutan Samparono.

## Rujuakan
Dendang Raimah

**Dendang Rimah** adolah aliran sastra lisan barupo dendang atau carito nan ado di Kenagarian Jaho, Kecamatan X Koto, kabupaten Tanah Datar, Sumatera Barat. Dendang Raimah iko barisi tantang masalah rumah tanggo Raimah. Caro pembaokan caritonyo jo caro berdendang sarato batanyo jawek antaro Raimah jo lakinyo, Pandeka Alam. Manuruik Syarif (1989), Dendang Raimah tarakhir diadokan pado taun 1975 pado upacao adaik batagak panghulu (maankek panghulu). Sastra lisan diadokan pado malam hari, sasudah shalat Isya sampai manjalang Subuh. partunjukan dendang Raimah ko diadokan salamo anam malam, nan tigo malam sabalun upacaro adaik dan tigo malam sesudahnyo. Kagunoan acaro dendang raimah ko adolah untuak manghibur sakaligus untuak maaja masyarakaik pado umumnyo, pado saaik meramian acaro Batagak Panghulu. Dalam partunjukannyo, tukang padendang duduak dimuko, dapek juo duduak baadokan jo panonton sarato jo tukang saluang nan mairiangan dendang nantun. Biasonyo dibaokan dek laki-laki, tapi adolo nan dibaokan dek laki-laki maupun padusi.  Urang duo nantun diibaraikan sapasang laki bini. Bininyo banamo Raimah, lakinyo banamo Pendeka Alam. Dendang iko dimulai jo saluang ,sarato panendang maikuikan sacaro bagantian dalam bantuak batanyo jawek. Mako pado akhianyo tajadilah carito tantang masalah rumah tanggo Raimah.

Bantuak ko caro urang batanyo jawek, iko contohnyo:

A : Raimah kama kau cako lah Raimah oi?

B : Manyilau sawah nan karieng yo tuan oi

A : Baato talambek bana lah Raimah oi?

B : Mungko banda dipatah urang yo Tuan oi Di ateh kubangan badak yo Tuan oi Di bawah kubangan babi yo Tuan oi

A : Diato baju gau cabiek lah Raimah oi?

B : Disangkuik kacang paringek yo Tuan oi

A : Baato rambuik gau kusuik lah Raimah oi ?

B : Disangkuik duri cimayak yo Tuan oi

A : Maatonya galang kau lah Raimah oi ?

B : Galang ambo patah sambilan ya Tuan oi

## Caliak pulo
* Dendang

## Rujuakan
Tarian Alo Ambek

**Tarian Alo Ambek** marupokan tarian nan dilakukan dek duo urang nan dibantu duo pandampiang nan dinamoan dampeang; (dampiang) jo duo urang janang. Tarian iko marupokan palombaan katarampilan manyarang jo manangkih sacaro bagantian antaro duo urang nan bahadokan. Bantuak sarangan mantun marabuikan pakaian lawan, sarupo deta, baju jo kain sasampiang nan dililikkan di pinggang. Sia sajo dapek tampil ka galanggang saumpamo parmainan pancak untuak mamparagoan kapandaiannyo. Pamainan iko dipimpin samo urang nan diimbau dampeang. Karajo  dampeang iko maatua pamainan sambia banyanyi. Surang mamakai suaro randah untuak mangatua langkah tarian nan diancang-ancang sarupo dalam pancak sabalun sarangan dibuek.

## Pamain
Dampeang ko disabuik juo jo dampeang batino. Nan lain disabuik dampeang jantan mamakai suaro tinggi maaagiah aba-aba dimulai jo dibarantian ciek babak pataruangan. Janang pun maaagiah panilaian ateh kamahiran duo pamain tu. Sasudah malakuan salam ka panonton, kaduo pamain iko saliang bahadokan mambuek garik tarian nan dipimpin dek dampeang batino, katiko dampeang jantan manyorakkan aba-aba, kaduo pamain  mamulai patarungan jo garikan pancak baiak wakatu manyarang atau katiko wakatu manangkih.

## Bantuak Tarian
Guno manyarang  untuak marabuik pakaian nan disarang. Inyo diagiah wakatu untuk manyarang dalam tigo babak. Kudian pihak nan manyarang ko mandapek giliran untuak disarang dalam tigo babak pulo. Antaro babak patamo jo barikuiknyo diagiah maso garik tarian.  Panyarang malakuan garikan untuak maambiak pakaian lawannyo dari babagai arah samo garik kicuah. Pola garik itu dinamoan guntiang, iolah mangguntiang kain sampiang lawan; simbua, iolah manyimbua lawan sarato marabuik buah bajunyo; sarato batuah, yaitu mamikua kapalo lawan untuak maambiak detanyo. Apo nan dibuek tu indak lo ditantuan, tagantuang pado maso nan mamungkinkan pado wakatu pataruangan. Nan manyarang dapek mambuek garik  nan mangicuah, sarupo mambuek garik guntiang. Acok pulo dibuek garik nan sabana iolah garik batuah. Pihak nan disarang dapek mambaco garik tu jo manangkih sarangan jo garik nan tapek. Jikok nan manyarang dapek marabuik, inyo dinyatoan manang. Jikok nan manyarang dapek manangkih, inyo dinyatoan kalah. Dalam sababak hanyo dilakuan sakali manyarang jo hal nan itu ditandoi sorak dampeang jantan. Pisik kaduo panari dalam malakuan garik patarungan indak buliah basingguangan, sahinggo satiok garik manyarang jo manangkih takah garik *pantomim* jo takah gaya pancak bebas di arena kaduo pihak, bebas mambuek garik-garik dalam mancapai sasaran surang-surang.

## Tampek
Tarian Alo Ambek ko dapek diliek di Kota Pariaman jo Kabupaten Padang Pariaman.

## Rujuakan
Iriak onjai

**Iriak Onjai** iyolah suatu bantuak sastra lisan dari Rao, Pasaman Timur, tapeknyo di Koto Panjang jo Bangkak. Bantuak sastra lisan ko iyolah barupo pantun nan didendangkan sacaro bagantian dek sakalompok urang laki-laki. Tradisi ko dikarajoan katiko urang kampuang sadang panen padi. Caro mangarajoannyo iyolah jo laki-laki nan babaleh pantun jo sakalompok laki-laki nan lain.

Tradisi ko dikarajoan di tangah sawah, iko sasuai jo namonyo iyolah Iriak Onjai. *Iriak* atau *mairiak* iyolah mamisahkan padi dari tangkainyo nan sabalumnyo padi tu alah dikumpuakan di lampok. Lampok ditagakkan di tangah sawah nan leba, caronyo managakan tenda di atehnyo, dalam tenda tu lah padi-padi kumpuakan. Antaro tanah jo lantai diagiah jarak jo papan nan disusun agak bajarak-jarak, supayo ado lubang-lubang ketek tampek jatuah padi ka bawahnyo (ka tanah nan alah diagiah aleh). Caro mamisahan padi dari tangkainyo iyolah jo manggesek-gesekan kaduo kaki baganti-ganti sampai padi tapisah dari tangkainyo. Onjak kaki nan baganti-ganti ko lah nan dinamokan *Onjai* (sarupo jalan di tampek). Urangnyo dak manantu, antaro duo sampai limo baleh urang atau labiah.

Sambia mairiak, urang laki-laki bapantun nan diiriangkan jo rabano jo mamakai bahaso Minang, dialek Rao. Samantaro urang padusi bakarajo mangumpuaan padi jo manampinyo, anyo dak sato babaleh pantun. Bagi urang laki-laki nan alun punyo bini, tradisi ko dikarajoan sakaligus untuak mancari bini. Dek itulah pantun-pantun tu akan ditujukannyo ka padusi nan disukoinyo, sahinggo padusi tu akan malu. Kalau lai cocok, anyo baduo ka malanjuikan hubungannyo. Salain itu tradisi ko juo untuak parintang sahinggo dapek mailangkan raso latiah katiko mairiak.

Tapi, kini sastra lisan Iriak Onjai ko dak ado ditampilkan lai dek urang kampuang dek zaman lah bakambang jo ganarasi alah batuka. Salain tu ilangnyo tradissi ko dek banyaknyo urang kampuang nan indak ka sawah lai dek jauah dari rumah

## Caliak juo
* Rao, Pasaman

## Rujuakan

*
Pamainan anak nagari daerah Pasisia jo daerah Darek

**Pamainan anak nagari daerah [[Pasisia]] jo daerah [[Darek]]** babeda corak sarato gaya pamainannyo. Minangkabau nan kayo akan banyak hal, sarupo nan disabuikan di dalam papatah “Lain Lubuak Lain Ikannyo”; sainggo tiok daerah di Minangkabau babeda jo daerah lainnyo, baiak dari bahaso, makanan, sarato pamainan anak nagarinyo.

Dalam buku Alam Takambang Jadi Guru, ado duo hal nan manyababkan corak sarato gaya pamainan itu babeda, misalnyo dek pangaruah dari lua Minangkabau sarato latak geografis. Pamainan rakyaik Minangkabau mamiliki sipaik mudah manarimo pangaruah dari pihak lua. Contohnyo, daerah Pasisia mampunyoi ragam pamainan nan labiah banyak, dek karano banyaknyo urang dari lua nan pai ka daerah Pasisia. Salain nan basipaik Minangkabau, pamainan anak nagari Pasisia banyak pulo dipangaruahi kabudayaan Islam Syiah. Contoh pamainan Pasisia, sarupo: Tabuik, Debus, Indang, sarato Salawaik Dulang.

Daerah Darek mampunyoi corak sarato gaya nan labiah banyak maliek kapado alam. Sahinggo pamainan anak nagari pado daerah Darek labiah banyak basipaik Minangkabau, sarupo musik, lagu–lagu, tarian, sarato beladiri. Nan basipaik Minangkabau adolah, bantuak sarato temanyo nan sadarhano. Pamainan anak nagari nan basipaik Minangkabau pado dasarnyo batolak dari kaba sabagai tema, pencak silat sabagai gerakan, sarato dendang sabagai alat untuak manolong.

## Caliak pulo
* Dendang
* Salawaik Dulang
* Silek Minang
* Tabuik

## Rujuakan
Manjalang

**Manjalang** nan aratinyo bakunjuang atau disabuik pulo **Bararak** marupoan acara puncak di rumah marapulai. Karabaik marapulai bakumpua mananti anak daro nan datang manjalang. Wakatu barangkek dari rumah anak daro jo marapulai bajalan badampiangan diapik dek sumando jo pakaian nan rancak. Sanak padusi anak daro mangiriangi dari balakang sambia manjunjuang jamba di kapalo.Arak-arakan manjalang dari rumah anak daro ka rumah urang tuo marapulai diikuikan dek padusi-padusi babaju adaik atau baju kuruang sarato diiriangan pulo dek niniak mamak nan manggunokan pakaian adaik langkok nan sasuai jo fungsinyo dalam kaum. Barisan ko disumarakkan dek iriangan musik tradisional sarupo talampong pacik, gandang, jo pupuik sarunai.

Di rumah marapulai rombongan nan tibo disambuik sacaro adaik. Salain jo siriah dalam carano adokalanyo disambuik jo tari galombang sarato pasambahan. Anak daro dipasandiangkan baliak jo marapulai di palaminan nan sangajo dipasang dek kaluarga marapulai.
## Rujuakan
Carito rakyaik Minangkabau

**Carito rakyaik Minangkabau** adolah beberapo warisan sastra lisan Minangkabau nan sampai kini masih berkembang di Minangkabau. Carito-carito nan ado dalam masyarakaik Minangkabau diwariskan sacoro turun-temurun dari generasi ka generasi. Carito rakyaik ko biasaonyo dicaritoan untuak maagiahan nilai-nilai moral kapado nan mandangaan, tarutamo untuak anak-anak. Carito rakyaik ko pado umumnyo bakambang di masyarakaik tradisional, tu dilakukan pawarisan jo caro pancaritoan dari muluik kamuluik. Masyarakaik Minangkabau malakuan pawarisan carito rakyaik ko salain jo carito, ado juo dalam bantuak bagurau atau badendangan, bisa juo dalam bantuak nyanyian. Carito rakyaik ko pado umumnyo manyangkuik legenda, mitos, dan asal-usul wilayah di Minangkabau.

Carito rakyaik Minangkabau hampia sadonyo dicaritoan manggunokan peribahasa Minangkabau, misalnyo pepatah-petitih atau kiasan. Panggunoan peribahasa ko batujuan untuk mangambangkan jo malestarikan penggunoan bahasa tradisional Minangkabau.

## Caliak pulo
* Tambo
* Adaik Minangkabau

## Rujuakan
Adok

**Adok** adolah pasambahan tradisional Minangkabau nan barupo padendangan pantun-pantun dikuikan jo tabuhan adok jo tarian. Namo ado barasal dari alat tabuh nan digunokan dalam pertunjukan, nan banamo adok. Alat iko sajenis rebana nan baukuran gadang, bagian nan ditabuh ditutuikan kulit sapi,, dan permukaannya labiah gadang daripado bagian belakangnyo. Bagian muko berdiameter kiro-kiro 65&nbsp;cm, dan bagian belakangnyo berdiameter kiro-kiro 20&nbsp;cm.

## Rujuakan :
Tupai Janjang

**Tupai Janjang** iyolah sastra lisan nan ado di Minangkabau, tapeknyo di Kampuang Piladang, Kecamatan Palembayan. Tupai Janjang iyolah tradisi bakaba nan dibaokkan dek tukang carito, sambiang manari jo mancaliakkan parilaku jo karajo pamain nan dicaritoan.

Carito Tupai Janjang mancaritoan tantang induak nan alah lamo indak punyo anak. Suatu katiko inyo pun manganduang dan malahiaan. Anak nan dilahiakannyo, sangaik inyo arok-arokkan jo dimanjo dek urang tuonyo. Tapi parangai anak tu samo jo tupai. Maloncek ka sinan ka mari, manggaduang ladang urang lain.

Pamainan Tupai Janjang dimainan dek surang urang. Pamainannyo indak manggunoan dendang, tapi bunyi dendang, dibantu dek duo laki-laki nan manjadi tukang tapuak satiok pancarito bamain. Tupai Janjang hanyo dimainan dek laki-laki, karano kalau di Minang, pamainan nan sipaiknyo hiburan jo maju ka muko urang banyak, manjadi ganjia kalau padusi nan bamain. Sahinggonyo hanyo laki-laki sajo nan buliah bamain. Nan ancak lo dari pamainan Tupai Janjang ko, pamain nan bamain mambaok duo boto minuman, dan dilatakkannyo di duo sisi tampeknyo bamain, di sabalah kanan jo sabalah kiri. Tujuannyo boto tu manjadi panambah bahan carito wakatu bamain.

Tupai Janjang ko dimainan di tampek nan lapang, mode teras rumah atau tanah lapang. Pado mulonyo Tupai Janjang dimainan di surau, tapi dek karano Tupai Janjang ko sipaiknyo untuak parintang hati, surau tampek sumbayang, sahinggonyo indak buliah dimainan di surau lai. Salain dimainan di tampek upacaro adaik, Tupai Janjang juo dimainan untuak manyanangan anak nagari jo media sajo.

## Caliak pulo
* Palembayan, Agam

## Rujuakan
Badikia

**Badikia** adolah salah ciek taradisi kasanian Minangkabau nan alah sulik ditamuan. Badikia marupokan sabuah kasanian nan di dalamnyo tadapek salawaik nabi Muhammad SAW. Biasonyo badikia dimainan dek pamain dikia jo mamakai alaik barupo rabano nan tabuek dari kulik jawi nan baukuran gadang. Badikia nyo mainan dek anak kilaki, jo sambia manabuah rabano pamainnyo sarato malantunan dendang salawaik nabi. Di kabanyakan daerah badikia dicaliakan pado wakatu acaro mauluik nabi Muhammad SAW, tatapi di Solok Selatan badikian dicaliakan sabagai pangiriang marapulai jo dapek juo dicaliakan pado malam alek.

## Caliak juo
* Kabupaten Solok Salatan

## Referensi
Kaba Tuanku Lareh Simawang

**Kaba Tuanku Lareh Simawang** adolah karya sastra Minangkabau. Kaba ko bacarito tantang tragedi nan tajadi dalam rumah tanggo Lareh Simawang. Tragedi ko tajadi bamulo ketiko Lareh Simawang nio bapoligami. Bini Lareh Simawang nan banamo Siti Jamilah indak bisa manarimo kandak Lareh Simawang. Indak katujunyo Siti Jamilah, nyo caliak an jo caro mambunuah dirinyo jo anak-anaknyo.Sadonyo tu tajadi katiko Lareh Simawang sadang basandiang di palaminan jo Siti Rawani. Lareh Simawang akhianyo manjadi gilo katiko tau bini jo anak-anaknyo maningga dek bunuah diri.

Tokoh dalam kaba ko adolah Tuanku Lareh Simawang, Siti Jamilah (bini partamo Lareh Simawang), Siti Rawani (bini kaduo Lareh Simawang), Siti Rawiah (adiak Tuanku Lareh Simawang), Asamsudin (anak Tuanku Lareh Simawang), dan Siti Darama (anak Tuanku Lareh Simawang).

## Rujuakan
Badampiang

**Badampiang** adolah tradisi lisan nan dikarajoan katiko ka baralek. Badampiang tu adolah bagian dari acara baralek kawin untuak mandampiangi marapulai ka rumah anak daro. Acara mandampiang tu disaratoan jo pantun nan didendangkan sabalun ijab kabua.
Radio

**Radio** adolah teknologi nan digunokan untuak pangiriman sinyal sacaro modulasi dan radiasi elektromagnetik (galombang elektromagnetik). Galombang iko malinteh, dan marambek malalui hao, dan dapek juo marambaik malalui ruang angkaso nan indak ba-hao, karano galombang iko indak mamparalukan medium pangangkuik (takah molekul hao).
Sidakah Limau

**Sidakah Limau** adolah acara adaik nan diadokan sahari sabalun masuak bulan puaso. Acara ko hanyo ado di Nagari Kinari, Kecamatan Bukit Sundi, Kabupaten Solok. satiok taun, urang Kinari bakumpua di pakan akaik untuak maadokan Sidakah limau. Acara ko disabuik Sidakah limau karano memang ado aia arum dari limau nan disidakahkan ka urang rami. Aia arum dari limau tu dibuek dek urang nan salah surang dunsanaknyo baru maningga manjalanng masuak bulan puaso. Salain aia arum dari limau, ado juo makanan dan pitih nan dibagikan ka urang kampuang. Makanannyo tatantu pulo, iyolah putu. Sadangkan pitih nan dibagikan hanyo pitih koin.
Maya Lestari G.F.

Maya Lestari G. F. laia di Padang Panjang pado 18 Agustus 1980. Inyo manyalasaian sikola dasarnyo di SD Kompi Senapan C Kabupaten 50 Kota. Satamaik SD, inyo malanjuikan sikolanyo ka SMPN 1Kecamatan Harau. Sudah tu, inyo manamaikan sikola manangah atehnyo di SMAN 1Kecamatan Harau, Kabupaten 50 Kota. Inyo kudian pindah ka Padang dek malanjuikan sikolanyo ka Diploma Sekretaris, AIM Padang. Sudah tu, inyo manaruihan sikola S1-nyo di Jurusan Jurnalistik, IAIN Imam Bondjol Padang.

Maya Lestari G.F mulai manulih sajak taun 1999. Inyo mulai manulih cerpen jo novel. Salain manulih carito fiksi, maya manulih artikel pulo jo buku carito untuak anak-anak. Salain manulih, Maya pernah karajo jadi redaktur suplemen remaja Pmails, Harian Padang Ekspres (Jawa Pos Grup). Salain tu, inyo juo maaja anak-anak jo urang gadang caro-caro manulih nan rancak. Maya jadi salah surang nan mambuek Kelas Kreatif Indonesia Sumatra Barat. Kelas Kreatif Indonesia (KKI) tu adolah organisasi nan indak maambiak labo. Organisasi ko mauruih bidang nan mangambangan literasi di anak-anak SD di Sumatra Barat, bakarajo samo jo Perpustakaan Provinsi Sumbar, Dinas Pendidikan Kota Padang, Harian Rakyat Sumbar, dan Harian Umum Haluan.

Maya juo maaja di homeschooling. Inyo mamimpin redaksi Majalah Glosaria nan ditabikan dek Pustaka Daerah Sumatra Barat. Maya aktif maaja di kelaih cartio anak jo urang mudo. Dalam satu wawancara jo Anggi Septianto dari Alinea TV, maya mancaritoan awal cintonyo jo raso katertarikannyo dalam manulih. Inyo maraso dari kaduo urang tuonyolah raso cintonyo ka dunia tulih manulih bamulo. Waktu ketek, apaknyo acok mandongeng. Apaknyo acok juo mambalian buku carito untuak Maya ketek. Keluarga apaknyo juo manjadi urang nan baperan dalam mambantuak raso cinto Maya ka dunia tulih manulih. Satiok kali batandang ka rumah, Pak Wo jo Mak Wonyo acok mambaoan buku-buku,antah itu buku carito buku fiksi atau non fiksi. Dari buku-buku itulah Maya baraja manulih.

Maya manarimo Adhikarya IKAPI Writer of the Year 2023. Suatu tando pengakuan ateh dedikasinyo salamo ko dalam dunia tulih menulih.

## Rajuakan
Baroncah

**Baroncah** barasa dari kato roncah nan timbah awalan awalan ba-. Kato roncah adolah baso Minangkabau corak Padang Sibusuak, nan aratinyo samo jo 'rencah' dalam baso Indonesia. Awalan ba- pado kato baroncah tu manganduang makna 'mangarajoan sasuatu'. kato baroncah itu pun dapek disamoan jo 'merencah' (baso Indonesia)` dek sabab itu, baroncah mangduang arti 'manggabuan tanah di sawah (dangan caro mampadian kabau maijak-ijak tanah sarupo dibajak) atau malunyah sawah'. Tradisi baroncah alah lamao ado di Nagari Padang Sibusuak, Sijunjung, Sumatra Barat. Dek saking lamonyo, urang di nagari tu indak taun bilo mulai adonyo tradisi tu.

Baroncah adolah tahapan nan dilalui sabalun padi ditanami. Sabalun baroncah tahap partamo dikarajoan,urang nan punyo sawah talabiah dulu mamasuakan aia ka dalam sawah dan manutuik saluran pambuangan airnyo. Hal itu dikarajoan buliah sawah nan ka dirancah mamiliki kada aia nan cukuik. sasudah baroncah nan partamo, urang nan punyo sawah mambuek pasamaian dan salanjuiknyo manyamaian baniah padi. Baroncah nan kaduo dikarajoan katiko baniah padi lah dapek ditanam.

## Rujuakan
Kantuik

**Kantuik** atau **buang angin** (bahaso ilmiah: *flatulensi*) adolah kaluanyo gas dari liang anuih, dek karano paruik (tarutamo usuih gadang) lah talampau panuah gas akibaik paroses pencernaan makanan.
Carito babingkai

**Carito babingkai** acok diaratian 'carito dalam carito'. Carito babingkai adolah bantuak carito nan bapokok pado ciek carito, sasudah itu manabikan bamacam-macam carito lai. Carito nan manjadi pokok tu dikiro manjadi bingkainyo. Biasonyo, sisipan carito dalam ciek carito tajadi malalui tokoh carito. Tokoh carito tu bacarito pulo untuak
Rabab

**Rabab** adaolah alaik musik gesek tradisional khas Minangkabau nan tabuek dari tampuruang karambia. Jo rabab iko dapek tasaluakan bakaik musik saurang. Biasonyo dalam rabab iko dikisahkan babagai carito nagari atau dikana jo istilah *Kaba*. *Rabab Darek*, *Rabab Piaman* dan *Rabab Pasisie* marupokan salah satu kesenian tradisional nan cukuik bakambang jo wilayah dan di dukuang dek masyarakaik satampek. Rabab Darek tumbuah dan bakambang di daerah *darek* Minangkabau malipuiki *[[Luhak]] nan Tigo* sadangkan Rabab Piaman bakeambang di daerah pesisie barat Minangkabau, nan maliputi daerah tapian pantai (pesisie).

Kesenian Rabab sabagai salah satu kesenian tradisional nan tumbuah jo bakambang dalam kabudayaan masyarakaik Minangkabau, tasaba dibabarapo daerah jo wilayah jo komunitas masyarakaik nan mampunyoii jinih jo spesifikasi tatantu.

Pesisie Salatan sabagai wilayah kabudayaan Minangkabau nan manuruik geohistorisnyo di klasifikasikan kapado daerah *Rantau Pasisia* nan cakuikan wilayah tasabuik sangaik luweh jo didaerah ikolah bakambangnyo kasenian Rabab Pasisia. Rabab Pasisia ditinjau dari suduik pandang fisik partunjuakanyo mamiliki spesifikasi tasandiri dan ciri khas nan babedo jo rabab lainya. Tarutamo dari sagi bantuak alaik sarupo, jo biola sacaro historis barasa dari pangaruah budayo portugis nan datang ka Indonesia pado abaik ka XVI malalui pantai baraik Sumatra.

Dalam rabab mamiliki komposisi tasendiri tagantuang kapado lagu nan diinginkan jo mamainkan lagu nan basifaik *kaba* sabagai materi pokok. Lagu nan lahie tasabuik marupokan ide gagasan nan barasa dari komunitas masyarakaik nan babedo namun ado dalam daerah nan samo.

## Rujuakan
Pacu itiak

**Pacu itiak** marupokan salah ciek kabiasoan unik nan dimiliki masyarakaik Minangkabau. Pacu itiak iko barasa dari Payokumbuah, kabupaten Lima puluh kota,Provinsi Sumatera Barat. Kabiasoan iko unik karano kalau biasonyo urang banyak manggunoan jawi atau kabau sabagai hewan nan acok dipakai untuak bapacu, lain halnyo jo kabiasoan masyarakaik Limo puluah koto nan manggunoan itiak sabagai hewan nan dipacu. Tampek nan digunoan sabagai tampek pacuan adolah sawah dan dalam pakambangannyo masyarakaik membuek sabuah galanggang khusus untuak tampek itiak-itiak bapacu. Pado acara pacu itiak iko diagai juo katantuan jo paraturan lomba pacu itiak. Salah ciek paraturan umumnyo adolah umua itiak itu harus baumua antaro 4 sampai 6 bulan sarato sayoknyo indak buliah sumbarang sajo dan arah sayoknyo harus kaateh. Maliek sumangaiknyo animo masyarakaik dalam pacu itiak iko mako pacu itiak dikelola sacaro profesional sarato jo dibantuaknyo Persatuan Olahraga Pacu Itiak (PORTI).

## Referensi
Rendang Itiak

**Randang Itiak** iyolah  kuliner dari Sumatera Barat. Bahan untuak mamasak Randang Itiak ko diantoronyo itiak, santan, lado, bumbu-bumbu jo rampah. Sarupo lado, cengkeh, kulik manih, jo daun limau. Supayo itiak ko indak anyia, sabalun dimasak, itiak disangai salamo tigo minik. Itiak disangai sambia dibaliak-baliak an. Caro mode ko, supayo ilang bulunyo, kalua minyak jo galinyainyo.

## Referensi
Rumah Gadang 13 Ruang Suku Dalimo

**Rumah Gadang 13 Ruang Suku Dalimo** adolah rumah adaik tradisional Minangkabau punyo masyarakaik Suku Dalimo nan tagolong juo cagar budayo Indonesia. Indak mode rumah gadang pado umumnyo nan mamiliki sambilan ruang, rumah gadang ko punyo13 ruang nan punyo fungsi masiang-masiang.

Rumah gadang 13 ruang masih dapek awak tamui di Jorong Sungai Jodi, Nagari Lubuk Tarok ,Kecamatan Lubuk Tarok, Sijunjung, Sumatera Barat. Awal mulonyo, rumah gadang ko punyo 17 ruang nan dimiliki dek kelarasan Koto Piliang. Ciri utamonyo ado anjuang, iyolah bagian lantai di subalah suok (Timur) rumah nan ditinggikan.

## Struktur
Bangunan rumah gadang 13 ruang Suku Dalimo babantuak rumah pangguang nan tingginyo kiro-kiro 1,6 meter dari tanah. Atoknyo babantuak gonjong sabanyak anam buah, nan mamakai langgam alang tabang. Rumah ko ditopang dek 70 buah tonggak nan tabuek dari kayu jua, tonggak ko indak diukia bagai do. Posisi rumah gadang biasonyo maadok ka arah Utara serong Barat 25⁰. Panjangnyo 50,60 meter x leba 8,40 meter. Anjuang nan manjadi ruang partamo dipakai dek kaluargo nan dituokan,  ukurannyo 8,45 meter x 3,8 meter dan tinggi 45 centimeter dari lantai.

## Referensi
Serak gulo

**Serak Gulo** iyolah tradisi mambagi-bagian gulo sabagai bantuak dari raso syukur pado rasaki salamo sataun ko. Tradisi nan diadoan satiok 1 Jumadil Akhir Hijriah ko diadoan dek warga muslim katurunan India atau suku India di Padang. Taun ko tradisi Serak Gulo diadoan di kawasan Pasa Batipuah, Kecamatan Padang Selatan iyolah pado Sinayan, 27 Februari 2018. Dalam tradisi ko ado saindaknyo ampek ton gulo nan siap dibagian untuak warga. Dalam tradisi ko ado sakitar ampek ton gulo nan disiapkan untuak dibaikan ka warga Gulo tu dibungkuih talabiah dulu jo kain warna-warni, satalah tu baru dibagian ka warga.

## Referensi
Tugu Adabiah

**Tugu Adabiah** adolah sabuah tugu nan babantuak bambu runciang bulek tapotong marunciang di atehnyo dan diapit bantuak huruf S nan saliang bahadap-hadapan, pado bagian bawahnyo bantuak bidang sagi ampek nan batumpuak ampek nan disusun saliang menyilang. Tugunyo disangkah bidang babantuk balok nan balapih karamik dan talatak di ateh tanah papamarintah. Bagoyang kito mengkaji simbol-simbol nan ado di Tugu Bambu runciang nan manggambarkan samangaik nan manyalo-nyalo jo peralatan nan sangaik sederhana mambarikan hasil nan mamuaskan. Simbolnyo saparti huruf  S itu, manyatokan pajuangan haruih malalui pangorbanan dan pajuangan. Untuak balok sagi ampek manandokan sabuah pondasi pajuangan haruih kuaik, kokoh dan saliang basanargi. Tugunyo talatak di daerah Simpang Kandang.

## Referensi
Minang Mart

**Minang Mart** iyolah jaringan kadai swalayan nan dikelola jo masyarakaik di Sumatera Barat. Babagai hasil ladang, kabun, parikanan, jo karajinan masyarakaik Minang dijua di Minang Mart untuak dijua baliak ka masyarakaik jo harago nan tajangkau.

Pamarintah Provinsi Sumatera Barat mangaluaan program 1.000 Minang Mart pado akia Mei 2016. Tujuan program Minang Mart iyolah untuak manaikkan ekonomi masyarakaik Minang. Minang Mart marupokan hasil karajo samo dari tigo Badan Usaha punyo Daerah (BUMD) satampek. Tigo BUMD nan tagabuang dalam program ko iyolah PT Grafika, Bank Nagari, jo Jamkrida.

## Referensi
Suntiang

**Suntiang** adolah hiasan kapalo bak cando mahkota nan dipakai padusi di Minangkabau. Bantuak suntiang ko diambiak dari alam, baiak dari bantuak tumbuahan ataupun dari bantuak binatang. Suntiang biasonyo dipakai anak daro atau palangkok pakaian adaik padusi minangkabau. Indak hanyo sabagai hiasan, tapi inyo banilai moral untuak anak daro jo marapulai manjadikannyo panutan dalam hiduik barumah-tanggo.

Suntiang ko babantuak satangah lingkaran sarato rononyo bak cando tabuek dari ameh. Barek suntiang ko kiro-kiro 3,5–5&nbsp;kg. Kini banyak suntiang nan dibuek jo bantuak nan labiah ringan jo mudah dek alasan mampamudah tukang suntiang jo anak daro nan ka mamakainyo. Bagian suntiang nan sarupo tumbuahan contohnyo diambiak dari bantuak bungo mawar, melati, cimpako, jo sarai. Untuak bantuak binatang bantuaknyo sarupo buruang kuau, merpati, ramo-ramo, jo ikan.

Ukuran suntiang babeda manuruik pamakaiannyo. Suntiang nan dipakai anak daro baukuran gadang atau nan disabuik *suntiang gadang*, sadangkan suntiang baukuran ketek atau *suntiang ketek* dipakai dek pasumandan (pandampiang anak daro).

## Jinih Suntiang
Ado babarapo jinih suntiangko, diantaronyo:

### Suntiang manuruik ukuran
* Suntiang gadang
* Suntiang ketek / sumandan

### Suntiang manuruik bantuak
* Suntiang bungo pudieng 
* Suntiang pisang saparak 
* Suntiang pisang saikek 
* Suntiang kambang loyang

### Suntiang manuruik ikek
* Suntiang ikek Pasisia
* Suntiang ikek Kurai
* Suntiang ikek Solok Selayo
* Suntiang ikek Banuhampu Sungai Puar
* Suntiang ikek Lima Puluh Kota
* Suntiang ikek Sijunjung Koto Tujuh
* Suntiang ikek Batipuh X Koto
* Suntiang ikek Sungayang
* Suntiang ikek Lintau Buo

## Bagian Suntiang
* Bungo sarunai (lapisan bawah sabanyak 3-5 lapih)
* Bungo gadang (lapisan tangah sabanyak 3-5 lapih)
* Kambang goyang (lapisan ateh)
* Kote-kote (hiasan nan jatuah di pipi kanan jo kiri)

## Rujuakan
Angkot Padang

**Angkot Padang** (disingkek dari *Angkutan Kota*) adolah salah satu moda transportasi nan digunoan dek masyarakaik di Kota Padang. Jaso transportasi ko alah ado samanjak puluahan taun saisuak sarato alah banyak nan batuka dari bantuak jo ragamnyo, baiak itu palayanan sampai desainnyo nan samakin kamari ko mamanciang paratian masyarakaik nan ka naiak.

Kaunikan pado moda transportasi ko dibandiangan jo daerah lain di antaronyo adolah dek banyaknyo corak nan malakek di dindiang oto. Muloi dari gambar inggo ka tulisan-tulisan graviti.

Salain itu, *sound system* jo *speaker* nan gadang sarato kareh alah manjadi ciri khas angkot Padang. Sadoalah itu batujuan untuak manariak palanggan khususnyo pelajar nan manjadi panumpang dominan tiok harinyo. Untuak biayo nan dikaluakan dek sopir untuak mamparancak otonyo dapek sampai pitih jutaan untuak desain jo speaker.

## Rono angkot
Angkot Padang ado banyak rono. Rono ko lah nan manjadi panando kama tambangan angkot ko. Ado rono ijau langik, biru tuo, ijau, biru agak dakek ka ijau, rono jingga, sirah mudo, ijau taruang, putiah, sirah, jo itam. Ado sabanyak 13 janih tambangan angkot, manuruik aturan pamarintah. Rono ijau pakek tambangannyo ka Universitas Andalas atau Limau Manih.

## Rujuakan
Kalenteng See Hin Kiong

**Kalenteng See Hin Kiong** iolah tampek sumbayang urang Cino di Padang, Sumatera Barat. Kalenteng ko dulunyo banamo Kwan Im dibuek katiko maso Lie Goan Hoat.

## Sijarah
Masuaknyo pandatang Cino ka Padang manjadian kalenteng sabagai hal nan paralu ado. Dulunyo di Kota Padang indak ado kalenteng samo sakali. Katiko itu Suku Tjiang dan Tjoan tibo untuak manggaleh di kota Padang. Sasudah tu dibuek Kalenteng Kwan Im (Kwan Im Teng) pado taun 1861 jo mupakaik Rajo Ham Hong Taun Sien Yu. Mulonyo Kwan Im Teng iolah bangunan nan tabuek dari kayu, atok dari rumbio sarupo seng. Dek kalalaian pendeta Sae Kong mako tajadilah kabakaran sainggo Kalenteng Kwan Im manjadi abu.

## Galeri

Berkas:Klenteng_See_Hin_Kiong.jpg|Kelenteng See Hin Kiong nan lamo

## Rujuakan
Rumah Rasuna Said

**Rumah Rasuna Said** adolah rumah kalahiran dari pajuang kamardekaan nan juo pahlawan nasional Indonesia nan banamo Hajjah Rangkayo Rasuna Said atau nan labiah tanamo Rasuna Said asa Sumatra Barat. Bangunan rumahnyo babantuak pasagi panjang dan batingkek nan tabuwek dari kayu, atok seng, jo balantai simin. Pado bagian ateh lantainyo tabuwek dari papan. Pado 02 Februari 2013, PT. Garuda Indonesia mampaelokan bangunan rumah dan kini dijadian Musala An-Nur.

Rasuna Said, lahia di Maninjau  14 September 1910 dan maningga di Jakarta 2 November 1965. Rasuna Said adolah padusi nan punyo sumangaik kuwek, tu kareh jo kritis pado paraturan Pamarintah Kolonial Balndo saik tu.  Pado 1923, baliau ditangkok dan dipanjaroan di Samarang. Ateh jaso jo jariahnyo wakatu pajuangan kamardekaan Indonesia, inyo ditatapan sabagai Pahlawan Nasional dari Surek Katatapan Presiden R.I. No. 084/TK/ Taun 1974 tanggal 13 Desember 1974. Namo baliau pun banyak digunoan untuak namo jalan di daerah, sarupo di Jakarta.

## Rujuakan
Area Broca

**Area Broca** adolah bagian dari utak manusia nan talatak di gyrus frontalis superior pado lobus frontalis korteks utak gadang. Area ko bafungsi untuak proses bahaso, sarato kamampuan jo pamahaman babicaro. Area Broca talatak badampiangan jo area Wernicke. Kaduonyo ditamukan hanyo ado pado salah satu balahan utak sajo, umumnyo pado bagian kida, karano populasi manusia nan banyak "dominan kida".

Area Broca talatak kiro-kiro pado area Brodmann 44  dan kadang-kadang tamasuak juo 45 .

Proses bahaso takait jo area Broca sajak Pierre Paul Broca malaporkan kalainan pado duo urang pasien. Mareka kahilangan kamampuan babicaro salapeh bagian balakang girus frontal inferior utak talukoi. Sajak saaik itu, kiro-kiro bagian nan liau identifikasi dikenal sabagai area Broca, jo kurangnyo kamampuan babahaso disabuik afasia Broca, disabuik juo afasia ekspresif. Area Broca biasonyo didefinisikan sabagai pars operkularis jo pars triangularis girus frontal inferior, direpresentasikan pado peta sitoarsitektonik Brodmann sabagai area 44 jo 45 hemisfer (balahan utak) nan dominan. Labiah jauah, kajian fMRI juo alah maidentifikasi pola aktivasi area Broca nan takait jo baragam tugeh kabahasoan.

Area Broca jo Wernicke dihubuangkan jo ciek jalua saraf nan disabuik fasciculus arcuata. Pado karo makakus, bagian ko batangguangjawab panuah untuak maatua bagian wajah jo muluik (orofasial).

=Rujuakan=
Arthropoda

**Artropoda** adolah filum nan paliang gadang dalam dunia binatang dan mencakup serangga, laba-laba, udang, lipan, jo binatang sajinih lainnyo. Artropoda biaso ditamui di lauik, aia tawa, darek, jo lingkuang udaro, tamasuak babagai bantuak simbiosis jo parasit. Kato artropoda barasa dari bahaso Yunani  **', "rueh, buku, atau segmen", jo  ''pous'' (''podos''), "kaki", nan kok disatuan baarati "kaki barueh-rueh". Artropoda dikana juo jo namo **binatang barueh** atau **binatang babuku-buku'''.

Karakteristik nan khas sainggo artropoda babeda jo filum nan lain yaitu: tubuah basegmen, segmen biasonyo basatu manjadi duo atau tigo daerah nan jaleh, anggota tubuah basegmen bapasangan (asa panamoan Artropoda), simetribu bilateral, eksoskeleton (rangka lua) bakitin. Sacaro bakalo mangalia jo dipabaharui sabagai patumbuahan binatang, kanal alimentari sarupo pipa antaro muluik jo anus, sistem sirkulasi tabukak, hanyo pambuluah darah nan biasonyo babantuak sabuah struktur dorsal (balakang) co pipa manuju kanal alimentar jo bukaan lateral (sampiang) di daerah abdomen (paruik), rongga tubuh; sabuah rongga darah atau hemosol jo selom tareduksi.

Garih evolusi artropoda dapek ditalusuri dari periode Kambrium. Kalompok ko umumnyo dianggap sabagai monofiletik dan banyak analisis nan mandukung panampekan artropoda basamo jo cycloneuralia dalam superfilum Ecdysozoa. Tapi, hubuangan dasa Metazoa alun dikatahui sacaro pasti. Baitu pulo hubuangan di antaro sasamo kalompok artropoda masih acok dipadebatkan.

Artropoda mamiliki kontribusi pado suplai makanan manusia, baiak langsuang (sabagai makanan) maupun indak langsuang, sarupo mambantu panyerbukan. Sabagian spesies tatantu dikatahui marupokan vektor panyakik babahayo bagi manusia, binatang, jo tumbuahan.

=Rujuakan=
Timor Leste

**Republik Demokratik Timor Leste** (disabuik juo **Timor Lorosa'e**), nan sabalun mardeka dari Indonesia banamo **Timor Timur**, adolah sabuah nagara ketek di sabalah utara Australia jo bagian timur pulau Timor. Salain itu wilayah nagara ko maliputi juo pulau Kambing atau Atauro, Jaco, jo enklave Oecussi-Ambeno di Timor Barat. 

Timor  Timur dijajah dek Portugal pado abaik ka-16, dan dikana sabagai Timor Portugis sampai 28 November 1975, katiko Front Revolusi untuak Timor Leste Mardeka (FRETILIN) mangumumkan kamardekaan wilayah tasabuik. Sambilan hari kudian, Indonesia malakukan invasi jo aneksasi pado Timor  Timur jo dinyatokan sabagai provinsi ka-27 dek Indonesia pado taun barikuiknyo. Panduduakan Indonesia di Timor  Timur ditandoi dek konflik nan amaik kareh salamo babarapo dasawarsa antaro kalompok separatis (khususnya FRETILIN) jo militer Indonesia.

Pado tanggal 30 Agustus 1999, dalam sabuah referendum nan disponsori PBB, mayoritas rakyaik Timor  Timur mamiliah untuak lapeh mardeka dari Indonesia. Pado taun 2002, Timor Leste manjadi nagara partamo badulaik di abaik ka 21 jo bagabuang dalam PBB. Pado 2011, Timor Leste mangumumkan kainginannyo untuak bagabuang manjadi anggota Parhimpunan Bangso-Bangso Asia Tenggara (ASEAN) jo mangajukan diri manjadi anggota kasabaleh. Timor Leste adolah satu dari duo nagara nan mayoritas panduduaknyo baragamo Kristen di Asia Tenggara, nan ciek lai adolah Filipina. 

## Caliak pulo
* Dili
* Xanana Gusmao

## Rujuakan

## Pautan lua

*  Portal resmi 
*  Kementerian Luar Negeri 
*  Situs resmi pariwisata 
*  Direktori Timor Leste
Émile Durkheim

**David Émile Durkheim** () dikana sabagai salah satu bapak sosiologi modern. Baliau mandirian fakultas sosiologi partamo di sabuah universitas di Eropa pado 1895, jo manabikkan salah satu jurnal partamo nan diabdikan kapado ilmu sosial, *[[Année Sociologique|L'Année Sociologique]]* pado 1896.

=Rujuakan=
Binatang manyusuan

**Binatang manyusui** atau **mamalia** adolah kelas hewan vertebrata nan tarutamo dicirian dek adonyo kelenjar susu, nan pado batino manjadian susu sabagai sumber makanan anaknyo; adonyo rambuik; dan tubuah nan endoterm atau "badarah paneh". Utak maatur sistem jalannyo darah, tamasuak jantuang nan punyo ampek ruang. Mamalia tadiri labiah dari 5.000 genus, nan tabagi dalam 425 kaluarga dan hinggo 46 ordo, walaupun hal iko tagantuang klasifikasi ilmiah nan dipakai.

Sacaro filogenetik, nan disabuik Mamalia adolah sadonyo turunan dari anduang moyang monotremata (takah echidna) dan mamalia theria (punyo plasenta dan bakantuang atau marsupial)

## Karakteristik
Kabanyakan mamalia iko malahiakan katurunannyo, tatapi ado babarapo mamalia nan tagolong ka dalam monotremata nan batalua. Kalahiaan iko tajadi pado banyak spesies indak-mamalia, takah pado lauak gapi jo hiu martil; mako dek itulah malahiakan indak dianggap sabagai ciri khusus mamalia. mode itu lo samo sifaik endotermik nan dipunyoi dek buruang.

Monotremata indak punyo putiang susu, namun tatok punyo kelenjar susu. Artinyo, monotremata mamanuahi syaraik untuak masuak ka dalam kelas Mamalia. Paralu untuak dikatahui bahwa taksonomi nan acok digunaon balakangan iko acok manakanan pado kasamoan nenek moyang; diagnosa karakteristik sangaik baguno dalam identifikasi asa usua suatu makhluk. Jikok ado salah ciek anggota *Cetacea* kironyo indak punyo karakteristik mamalia, mako inyo akan tatok dianggap sabagai mamalia karano anduang moyangnyo samo jo mamalia lainnyo.

Mamalia punyo 3 tulang pandangaran dalam satiok talingo dan 1 tulang (dentari) di satiok sisi rahang bawah. Vertebrata lain nan punyo talingo hanyo punyo 1 tulang pandangaran (yaitu, stapes) dalam satiok talingo dan paliang indak 3 tulang lain di satiok sisi rahang.

Mamalia punyo integumen nan tadiri dari 3 lampihan: paliang lua adolah epidermis, nan tangah adolah dermis, dan paliang dalam adolah hipodermis. Epidermis biasonyo tadiri ateh 30 lampih sel nan bafungsi manjadi lampihan tahan aia. Sel-sel paliang lua dari lampihan epidermis iko acok mangalokak; epidermis bagian paliang dalam acok mambalah dan sel anakannyo tadorong ka ateh (ka arah lua). Bagian tangah, dermis, punyo taba 15-40 kali dibandiang epidermis. Dermis tadiri dari babagai komponen takah pambuluah darah dan kelenjar. Hipodermis tasusun ateh jaringan adiposa dan bafungsi untuak manyimpan lamak, panahan antuakan, dan insulasi. Katabaan lampihan iko banyak macam variasinyo pado satiok spesies.
Saturnus

**Saturnus** (simbol: ) adolah sabuah planet di tata surya nan ka anam terkenal dek cincinnyo. Planet ko adolah nan paliang gadang sasudah Jupiter. Saturnus juo marupokan planet gas nan gadang yang punyo radius rato-rato sekitar 9 kali radius rato-rato bumi
Arab

**Arab** dapek mangacu pado hal-hal barikuik:
* Urang Arab
* Abjad Arab
* Dunia Arab
* Lauik Arab
* Sastra Arab
* Suku Arab-Indonesia

;Di  Timur Tangah
* Nagara Arab Saudi
* Nagara Uni Emirat Arab
* Nagara Republik Arab Mesir
* Nagara Republik Arab Suriah
* Organisasi Liga Arab
* Jazirah Arab - sabuah jazirah di Asia  Barat Daya di pasimpangan Afrika jo Asia

;Bakeh nagara
* Federasi Arab
* Federasi Republik Arab
* Republik Arab Bersatu
* Nagara Persatuan Arab
* Republik Islam Arab

;Di Amerika Serikat
* Arab, Alabama

## Caliak pulo
* Arabistan
* Pan Arabisme
* Kopi Arabia
Kaluak paku

**Kaluak paku** adolah ciek dari banyak ragi nan ado di rumah gadang nan marupokan rumah adat Minangkabau. Sarupo jo ragi-ragi nan lainnyo dimano ado tampek khusus satiok ragi, baitu pulo jo ragi kaluak paku kacang balimbiang. Ragiko lataknyo di pain jo tiang..

## Papatah adaik
*Kaluak paku kacang balimbiang*

*Tampuruang lenggang lenggokan*

*Bawo manurun ka Saruaso*

*Tanam siriah jo gagangnyo*

*Anak dipangku kamanakan dibimbiang*

*Urang kampuang dipatenggangkan*

*Tenggang nagari jan binaso*

*Tenggang sarato jo adatnyo*

*Ukia nak rang Saruaso*

*Dibuek anak Balai Salasa*

*Sonsong runuik Sungai Pagu*

*Baitu curiang barih rang dahulu*

*Anak bapangku kamanakan babimbiang*

*Samo dibawo kaduonyo*

*Arif manganduang bijak bicaro*

*Kini basuo dalam ukia*

*Latak di rasuak paran dalam*

*Di salasa balai-balai*

*Baitu tutua rang dahulu*

## Makna
Ragi kaluak paku kacang balimbiang punyo arati ajaran *anak dipangku, kamanakan dibimbiang* nan bamakna manuruik adaik di Minangkabau, baiak kamanakan laki-laki atau kamanakan padusi samustinyo mandapek bimbiangan jo palinduangan dari mamak. Di mano, kamanakan laki-laki ko sabagai panarimo pusako batolong sako turun tamurun, sadangkan kamanakan padusi sabagai panaruih garih katurunan.

## Rujuakan
Yayasan Wikimedia

**Yayasan Wikimedia** () adolah organisasi nirlaba nan manjadi induak dari proyek-proyek kolaboratif Wiki, tamasuak Wikipedia. Yayasan ko bapusek di San Francisco, California.
Florentino Peréz

**Florentino Pérez Rodríguez** adolah saurang pabisnis, insinyur, jo panguruih sipak bola Spanyol. Inyo manjabaik sabagai presiden Real Madrid sajak taun 2000.
Migrasi Indo-Eropa

**Migrasi Indo-Eropa **adolah migrasi (bapindahnyo panduduak) dari babagai kalompok pagubalo babahaso Proto-Indo-Eropa, nan bapindah dari wilayah Yamnaya jo stepa Pontus–Kaspia nan bakaik sacaro budayo sajak kiro-kiro taun 4000 SM. Kalompok-kalompok tu manyeba ka saluruah Eropa jo Asia, sarato mambantuak budayo baru basamo babagai kalompok budayo nan ditamui dalam papindahan tu, antaro lain jo kalompok budaya Tambika Batando Tali di Eropa Utara jo kalompok budaya Weda di India.

Pangatauan moderen manganai migrasi iko diparoleh badasa data linguistik, arkeologi, antropologi jo genetika. Ilimu linguistik manjalehan pasamoan antaro babagai bahaso, sarato aturan linguistik nan balaku dalam parubahan bahaso-bahaso itu. Data arkeologi manjalehan panyebaran dari bahaso jo budaya Proto-Indo Eropa dalam babarapo tahapan, dari wilayah asa Eurasia masarakaik Proto-Indo-Eropa di stepa Pontus–Kaspia, inggo ka Eropa Baraik sarato Asia Tangah jo Salatan, malalui babagai migrasi, nan disaratoi juo parubahan bahaso akibaik masuaknyo kalompok elit tatentu dalam masarakaik, sarupo nan dijalehan dalam panalitian antropologi. Panalitian genetik mutakhir samakin gadang paranannyo dalam mamahami ba'a ubuangan maso lalu antaro babagai budayo itu.

Bahaso dan budayo Indo-Eropa taseba dalam baberapo tahapan. Migrasi awa pado lk. 4200-3000 SM mambao budayo Proto-Indo-Eropa kuno ka dataran randah lambah Donau, Anatolia, jo wilayah Altai. Budaya Pra-Keltik jo Pra-Italia kamungkinan taseba ka Eropa satalah muncuanyo galombang migrasi-migrasi salanjuiknyo ka Lambah Donau, sadang budayo Pra-Jermanik jo Pra-Balto-Slavia bakambang di sabalah timur pagunuangan Carpathia, iyolah wilayah Ukraina saaik iko, kamudian bagarak ka utara dan taseba basamo budaya Tambika Batando Tali di Eropa Tangah (yaitu pado milenium katigo SM).

Bahasa jo budayo Indo-Iran nan muncua pado budayo Sintashta (lk. 2100-1800 SM) di sabalah timur dari bateh budayo Yamna jo budayo Tambika Batando Tali, kamudian tumbuah manjadi budayo Andronovo (lk. 1800-800 SM). Masarakaik Indo-Arya lalu bapindah ka Kompleks Arkeologi Baktria–Margiana (lk. 2300-1700 SM) jo taseba inggo ka Levant (Mitanni), India utara (masarakaik Weda, lk. 1500 SM), jo Cino (Wusun). Bahaso-bahaso Iran tarseba di saluruah stepa malalui bangso Skitia, jo ka Iran malalui bangso-bangso Media, Partia jo Persia sajak lk. 800 SM.

## Rujuakan

### Situs web

### Sumber

* 
* 
* 
* 
* 
*